 

בית הדין הצבאי המחוזי

**מחוז שיפוטי ז"י**

**בפני ההרכב: אל"ם רונן שור - אב"ד**

**רס"ן בן ציון אברמשוילי - שופט**

**רס"ן טדי גברו - שופט**

**בעניין: התובע הצבאי (ע"י ב"כ, סגן עמית בן שלום)**

**נגד**

**הנאשם: ח/XXX טוראי ב' א' ב' (ע"י ב"כ, עו"ד אופיר ברמלי)**

**הכרעת – דין**

על פי הודאתו מורשע הנאשם בעבירה של מתן אמצעים לביצוע פשע, לפי סעיף 498 לחוק העונשין, התשל"ז-1977, ובעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, בהתאם לכתב האישום המתוקן ולפרטים הנוספים.

**ניתנה היום, כ"ה בשבט התשפ"ג , 16.02.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

**גזר – דין**

הנאשם הורשע על פי הודאתו בעבירה של מתן אמצעים לביצוע פשע ובעבירה של שימוש בסם מסוכן. זמן לא רב לאחר גיוסו של הנאשם לצה"ל, נוצר קשר פלילי בין מספר מעורבים לשם רכישת סם מסוכן מסוג קנאביס, כאשר הנאשם קיבל סכום כסף ולאחריו הועבר סם לידי חייל אחר. כפי שעולה מכתב האישום המתוקן, הנאשם במעשיו סיפק לאחר אמצעי לביצוע פשע כאשר ידע שהדבר עלול לשמש לביצועו. בנוסף, הנאשם השתמש בסם המסוכן בהזדמנות חד פעמית בנסיבות אזרחיות.

אין צורך להכביר מילים על אודות החומרה במעשי הנאשם, ואף אם לא הורשע בעבירת פשע של ממש, הרי שהיה מעורב בעולם הסמים במסגרת שירותו הצבאי הקצר. עם זאת, לקחנו בחשבון את הקשיים הראייתיים בתיק, נטילת האחריות של הנאשם והחיסכון בזמן שיפוטי, כמו גם את נסיבותיו האישיות והרפואיות של הנאשם. התחשבנו גם בעובדה כי הסדר הטיעון הוא פרי של הליך גישור שנוהל בהצלחה בפני כבוד הנשיא אל"ם ויגיסר.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שישים (60) ימי מאסר לריצוי בפועל החל מהיום.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שישים (60) ימים למשך שלוש (3) שנים לבל יעבור עבירה לפי חוק המאבק בתופעת השימוש בחומרים מסכנים, התשע"ג – 2013, או עבירה המנויה בפרק י"ד לחוק העונשין, התשל"ז-1977.**
4. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
5. **קנס בסך אלפיים שקלים (2,000 ₪) לטובת קרן החילוט. הקנס ישולם על ידי הנאשם בארבעה (4) תשלומים שווים, חודשיים ועוקבים, החל מיום 1.03.2023, באמצעות כרטיס אשראי. אם לא ישלם הנאשם את אחד התשלומים במועד יועמד הקנס כולו לפירעון מיידי.**
6. **שנים עשר (12) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. הנאשם אינו אוחז ברישיונות נהיגה.**

**אנו מורים על חילוט והשמדת מכשיר הטלפון הסלולרי של הנאשם שנתפס על ידי מצ"ח.**

**העתק מהפרוטוקול יועבר למפקד מתקן הכליאה על מנת שישקול בחיוב את האפשרות כי הנאשם יצא לחופשה לרגל אירוע משפחתי ביום 13.03.2023.**

**העתק מהפרוטוקול יועבר לראש צוות הקב"נים במתקן הכליאה, לנוכח בקשת ההגנה כי הנאשם יאובחן על ידי המערך.**

**זכות ערעור כחוק.**

**ניתן היום, כ"ה בשבט התשפ"ג , 16.02.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט